b"\n_START_ARTICLE_\nNantes\n_START_SECTION_\nHistoria\n_START_PARAGRAPH_\nNamnetit-niminen kelttil\xc3\xa4inen heimo perusti kaupungin nykyisen Nantesin l\xc3\xa4hist\xc3\xb6lle noin vuonna 70 eaa., kunnes Julius Caesar valloitti sen vuonna 56 eaa. ja antoi sille nimen Portus Namnetus. Ensimm\xc3\xa4isen vuosituhannen aikana kaupungin valloittivat saksit noin vuonna 285, frankit noin vuonna 500, britit 500- ja 600-luvulla sek\xc3\xa4 normannit vuonna 843._NEWLINE_Vuonna 937 Alain Barbe-Torte, normannien karkottaman Bretagnen viimeisen kuninkaan pojanpoika, ajoi normannit pois kaupungista ja perusti Bretagnen herttuakunnan, joka pysyi itsen\xc3\xa4isen\xc3\xa4 aina vuoteen 1532 saakka, kun se liitettiin Ranskan kuningaskuntaan. Nantes sai pit\xc3\xa4\xc3\xa4 Bretagnen parlamentin muutamia vuosia, kunnes se siirrettiin Rennesiin. Vuonna 1598 Henrik IV allekirjoitti Nantesin ediktin, joka antoi Ranskan protestanteille oikeuden uskontoonsa. Nantesin yliopisto perustettiin 1460, mutta siirrettiin Rennesiin 1735 ja avattiin uudelleen vasta 1962._NEWLINE_1700-luvulla Nantes oli Ranskan orjakaupan keskus, ja samalla siit\xc3\xa4 syntyi maan ensisijainen satama ja siten varsin vauras kaupunki. Nantes p\xc3\xa4\xc3\xa4tti ottaa osaa Ranskan vallankumoukseen vuonna 1789 siit\xc3\xa4 huolimatta, ett\xc3\xa4 kaupunkia ymp\xc3\xa4r\xc3\xb6iv\xc3\xa4 alue ryhtyi pian avoimeen sis\xc3\xa4llissotaan uutta tasavaltaa vastaan. 1800-luvulla Nantesista tuli teollisuuskaupunki. Siell\xc3\xa4 avattiin vuonna 1826 omnibussij\xc3\xa4rjestelm\xc3\xa4, joka oli mahdollisesti maailman ensimm\xc3\xa4inen julkinen liikennej\xc3\xa4rjestelm\xc3\xa4, ja se kopioitiin nopeasti suurkaupunkeihin, kuten Pariisiin, Lontooseen ja New Yorkiin. Ensimm\xc3\xa4isen rautatieyhteyden kaupunki sai vuonna 1851, mik\xc3\xa4 toi sinne lis\xc3\xa4\xc3\xa4 teollisuutta._NEWLINE_Kasvavan autoliikenteen my\xc3\xb6t\xc3\xa4 1900-luvun alussa useat Loiren suiston haarat t\xc3\xa4ytettiin, sill\xc3\xa4 kaupunki sijaitsi alun perin useiden haarojen erottamien saarekkeiden alueella. Saksan joukot miehittiv\xc3\xa4t Nantesin toisessa maailmansodassa vuonna 1940. Saksalaisen p\xc3\xa4\xc3\xa4llik\xc3\xb6n murha seuraavana vuonna aiheutti 48 panttivangin teloittamisen. Englantilaiset ja amerikkalaiset koneet pommittivat kaupunkia kahdesti 1943, ja amerikkalaiset vapauttivat kaupungin natsimiehityksest\xc3\xa4 1944. Toisen maailmansoda] j\xc3\xa4lkeen Nantes menetti v\xc3\xa4hitellen teollisuuttaan, ja sen satama siirrettiin aivan Loiren suulle Saint-Nazairen kaupunkiin. Vasta 1980-luvulla kaupunki on siirtynyt modernimpaan talouteen. Kaupungissa avattiin raitiovaunuliikenne vuonna 1985._NEWLINE_Jules Verne syntyi Nantesissa 8. helmikuuta 1828.\n_START_SECTION_\nLiikenne\n_START_PARAGRAPH_\nNantesin paikallisliikenne perustuu kolmeen raitiotielinjaan.\n_START_SECTION_\nJuna\n_START_PARAGRAPH_\nNantesiin p\xc3\xa4\xc3\xa4see paikallisjunalla sek\xc3\xa4 TGV-suurnopeusjunalla. TGV:ll\xc3\xa4 p\xc3\xa4\xc3\xa4see Pariisiin, Lyoniin, Marseilleen ja Lilleen. Vuonna 2007 avautui junayhteys Strasbourgiin, La Rochelleen, Bordeaux'hon, Lyoniin ja Toulouseen. Paikallisjunalla p\xc3\xa4\xc3\xa4see Saint-Nazaireen, Angersiin, Le Mansiin ja La Roche sur Yoniin.\n_START_SECTION_\nLentoliikenne\n_START_PARAGRAPH_\nNantesia palvelee Nantesin kansainv\xc3\xa4linen lentoasema aivan kaupungin tuntumassa."